โอกาสทองหนีตาย GL คืนสังเวียนเทรด สาวกสาดหุ้นทิ้งไม่ยั้ง ล่าสุดลบหนัก 12%
โอกาสทองหนีตาย GL คืนสังเวียนเทรด สาวกสาดหุ้นทิ้งไม่ยั้ง ล่าสุดลบหนัก 12% อยู่ที่ 8.55 บาท ลบ 1.20 บาท สูงสุดที่ 9.00 บาท ต่ำสุดที่ 8.35 บาท ด้วยมูลค่าซื้อขาย 113 ล้านบาท ขณะที่ดัชนีตลาดหุ้นไทยรวมบวก 0.28%
31 ต.ค. 2560

ผู้สื่อข่าวรายงานว่า ราคาหุ้นบริษัท กรุ๊ปลีส จำกัด (มหาชน) หรือ GL ล่าสุด ณ เวลา 10.03 น. อยู่ที่ 8.55 บาท ลบ 1.20 บาท หรือ 12.31% สูงสุดที่ 9.00 บาท ต่ำสุดที่ 8.35 บาท ด้วยมูลค่าซื้อขาย 113 ล้านบาท ขณะที่ดัชนีตลาดหุ้นไทยรวมบวก 0.28%

ทั้งนี้ ราคาหุ้น GL ปรับตัวลงแรงหลังตลาดหลักทรัพย์แห่งประเทศไทย (ตลท.) ปลดเครื่องหมาย SP โดยการซื้อขายหลังเปิดตลาดภาคเช้ามีแรงเทขายออกมาอย่างต่อเนื่อง จากความกังวลของนักลงทุนเกี่ยวกับการถูกขึ้น SP เป็นระยะของหุ้น GL รวมถึงยังมีประเด็นที่ตลท.สั่งแก้ไขงบการเงินการเงินประจำปี 59, งบการเงินไตรมาส 1/60 และงบการเงินไตรมาส 2/60
อีกทั้งมีความกังวลเกี่ยวกับงบการเงินไตรมาส 3/60 ว่าจะรายงานได้ทันตามกำหนดเวลาของตลท.หรือไม่ เนื่องจากมีความเป็นไปได้ว่าผู้สอบบัญชีอาจไม่รับรองงบการเงินในไตรมาสดังกล่าว เพราะต้องแก้ไขงบการเงินปี 59 และครึ่งแรกปี 60 ให้แล้วเสร็จก่อนซึ่งหาก GL ดำเนินการไม่ทันตามกำหนดอาจส่งผลให้ตลท.ขึ้นเครื่องหมาย SP อีกครั้งอย่างไม่มีกำหนด ดังนั้น จึงเป็นไปได้ว่าในวันนี้จะยังคงมีแรงขายหุ้น GL ออกมาอย่างต่อเนื่อง
อนึ่ง ตลท.ปลดเครื่องหมาย SP และได้ขึ้นเครื่องหมาย NP หุ้น GL จนกว่าจะได้ข้อสรุปว่า บริษัทต้องแก้ไขงบการเงินหรือไม่ หลังจากนายโสภณ เพิ่มศิริวัลลภ ผู้สอบบัญชีรับอนุญาต เลขทะเบียน 3182 บริษัท สำนักงาน อีวาย จำกัด ได้เปิดเผยในรายงาน และงบการเงินรวมของ GL ฉบับแก้ไขความเห็นผู้สอบบัญชี ผ่านทางระบบสารสนเทศของตลท.
ทั้งนี้มีการเปลี่ยนความเห็นของผู้สอบบัญชี สำหรับงบการเงินประจำปี 59, งบการเงินไตรมาส 1/60 และงบการเงินไตรมาส 2/60 จาก “แสดงความเห็นแบบไม่มีเงื่อนไข แต่เปิดเผยแบบเน้นถึงข้อมูลและข้อสังเกต” มาเป็น “การไม่แสดงความเห็นต่องบการเงินอีกต่อไป”
โดยแหล่งข่าวในวงการตลาดทุน ระบุด้วยว่าการให้จับตางบการเงินไตรมาส 3/60 ของ GL ว่า จะออกมาได้ทันตามกำหนดเวลาของตลาดหลักทรัพย์ฯ หรือไม่ หรืออาจมีการขอเลื่อนเวลาออกไป เพราะมีความเป็นไปได้ว่า ผู้สอบบัญชีอาจไม่รับรองงบการเงินของไตรมาสดังกล่าว เพราะต้องแก้ไขงบการเงินปี 59 และครึ่งแรกปี 60 ให้แล้วเสร็จก่อน
 